১৯৬৭ সালের জুনে আরব-ইসরাঈল যুদ্ধ শুরু হ’লে মাত্র ৬ দিনে আরবদেরকে পরাজিত করে মিশরের কাছ থেকে গাযা, সিনাই, পশ্চিমতীর এবং সিরিয়ার কাছ থেকে গোলান মালভূমি দখল করে নেয়। ১৯৮০ সালের জুলাই মাসে ইসরাঈল পূর্ব ও পশ্চিম উভয় যেরুসালেমকে ইসরাঈলের রাজধানী হিসাবে ঘোষণা করে। ২০১৭ সালের ৬ই ডিসেম্বর মার্কিন যুক্তরাষ্ট্র যেরুসালেমকে ইসরাঈলের রাজধানী হিসাবে স্বীকৃতি দিলে বিশ্বের মোড় ঘুরে যায়। সম্পূর্ণ এককভাবে আমেরিকার এ হঠকারি সিদ্ধান্ত কোন রাষ্ট্র মেনে নিতে পারেনি। মুসলিম বিশ্ব গর্জে উঠে। মুসলিম রাষ্ট্রসমূহের সংগঠন ওআইসিও এক যরূরী বৈঠকে ১৩ই ডিসেম্বর পূর্ব যেরুসালেমকে ফিলিস্তীনের রাজধানী ঘোষণা করে। ফলে নতুন প্রেক্ষাপট তৈরী হয়। শুরু হয় পবিত্র যেরুসালেম বিশেষ করে মসজিদুল আক্বছা ও বহু নবী-রাসূলের জন্মভূমিকে ইহূদীদের কবল থেকে মুক্ত করার জন্য মুসলমানদের আরেক অগ্নিপরীক্ষা।